# ***Csany Csanytelek Község Önkormányzata Jegyzőjétől***





*6647 Csanytelek, Volentér János tér 2. sz.*

## *🖀: 63/578-512, 06/20/314-2365 Email:* [*jegyzo@csanytelek.hu*](mailto:jegyzo@csanytelek.hu)

CS/1723-7/2021.

**E l ő t e r j e s z t é s**

**Csanytelek Község Önkormányzata Képviselő-testülete 2021. decemberi ülésére**

**Tárgy:** *a személyes gondoskodást nyújtó gyermekjóléti ellátások formáiról, azok igénybevételéről és a gyermekétkeztetés intézményi térítési díjairól szóló 14/2018. (XI. 29.) önkormányzati rendeletet módosító önkormányzati rendelet alkotásának kezdeményezése, a tárgyra vonatkozó törvényességi felhívás részbeni elfogadása*

**Tisztelt Képviselő-testület!**

Emlékeztetem Önöket arra, hogy a testület novemberi ülésén tárgyban 8/2021. (XI. 26.) sz. alatt önkormányzati rendeletet adott ki, melyben a 2022. január 1. napjától érvényes intézményi térítési díjak megváltozott mértékét szabályozta le, kizárólag Csanytelek településen működő gyermekjóléti intézményekre vonatkozóan.

A Csongrád-Csanád Megyei Kormányhivatal Hatósági Főosztálya Törvényességi Felügyeleti Osztálya CS/B01/6305-2/2021. iktatószám alatt törvényességi felhívást adott ki, melyben határidő tűzésével a tárgyi önkormányzati rendelet kiegészítésére szólította fel a Képviselő-testületet, kiemelve a szerintük nem szabályozott kérdések jogszabályba való rendezése kötelezettségét. A jogszabály alkotására való felhatalmazás egyben az adott jogszabály megalkotására való kötelezést is jelent egyben. A felhívás értelmében az önkormányzati rendelet alkotására felhatalmazó rendelkezések közül több pontra vonatkozóan nem teljesült teljes körűen a jogalkotás, így annak pótlására a tárgyban benyújtott előterjesztéshez mellékelt önkormányzati rendelet-tervezethez csatolt előzetes hatásvizsgálat és indokolásba foglalt tartalommal kezdeményezem a tárgyi önkormányzati rendelet megalkotását és jövő év január 1. napjával való hatályba léptetését. A tárgyi rendelet-tervezetben az ellátás igénybevétele és az ellátás megszüntetése az intézmény házirendje szerint megy végbe. A felhívás a térítési díjra vonatkoztatva is tett észrevételt, holott egyértelmű és a Gyvt. szabályainak megfelelő tartalmú rendelkezés szerepel a tárgyi önkormányzati rendeletben, ezért az erre irányuló megállapítás elutasítására teszek javaslatot.

Az Alsó- Tisza-ment Többcélú Óvodák és Mini Bölcsődék feladatellátásának része az intézményen belüli *gyermekétkeztetés* biztosítása, amely a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21. § (1) bekezdése értelmében a

* **mini bölcsődében,**
* **óvodában,**
* **általános iskolában** és
* **szünidő alatt**

*természetbeni ellátásként a gyermek életkorának megfelelő gyermekétkeztetést kell az önkormányzatnak biztosítania a gyermeket gondozó szülő kérelmére* a nem bentlakásos intézményben a Gyvt. 21/A. § szerint az ellátásban részesülő gyermek részére

* **mini bölcsődében**  *4 étkezést* (főétkezésként: *reggeli, ebéd,* kisétkezésként: *tízórai, uzsonna);*
* **óvodában, iskolában:**  *3 étkezést* (főétkezésként: *ebéd,* kisétkezésként: *tízórai, uzsonna)*

formájában kell nyújtani.

***Ingyenes gyermekétkeztetést***és ***gondozást*** (100 %-os kedvezményként) annak *a mini bölcsődei ellátásban*, vagy *óvodai nevelésben részesülő gyermek számára kell biztosítani, aki*

1. **mini bölcsőde** és **óvoda** esetén:
2. rendszeres gyermekvédelmi kedvezményben részesül,

ab) tartósan beteg, vagy fogyatékos,

ac) olyan családban él, ahol 3 vagy több gyermeket nevelnek,

ad) családjában az egy főre jutó havi jövedelem összege (a szülő nyilatkozata alapján) nem haladja meg a legkisebb munkabér nettó összegének 130 %-át, vagy

ae) a gyermeket nevelésbe vették;

1. **általános iskola** esetén, az 1-8 évfolyamos nappali rendszerű iskolai oktatásban részt vevő tanulóként

ba) rendszeres gyermekvédelmi kedvezményben részesült, vagy

1. a gyermeket nevelésbe vették.

Az intézményi térítési díj összegének *50 %-os normatív kedvezményét*  kell biztosítani a Gyvt. 21/B. § alapján annak az általános iskolai tanulónak a számára, aki rendszeres gyermekvédelmi kedvezményben részesül.

**Szünidő alatti gyermekétkeztetés ingyenesen** illeti meg a hátrányos és halmozottan hátrányos helyzetű gyermeket, a rendszeres gyermekvédelmi kedvezményben részesülő gyermeket, *déli meleg főétkezés*  formájában az a)-b) pontban írt intézmények *zárva tartásának valamennyi munkanapján, nyári, őszi, téli és tavaszi szünetben egyaránt.*

A Gyvt. 21/A. § szerinti ellátásban részesülők köréből a **mini bölcsőde** esetén az aa)-ac) pontban íraktra vonatkoztatott **gondozást is térítésmentesen** kell biztosítani számukra.

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet (a továbbiakban: Korm. rendelet) 7. § vezette be *a gyermekétkeztetés normatív kedvezményének igénybevételéhez bölcsődei ellátás és óvodai nevelés esetére*  alkalmazandó *formanyomtatványt* (6. mellékletként), amely alkalmazása kötelező az érintettek számára.

Az intézményi térítési díjak megállapítása jogi kitételeit a Gyvt. 146. § – 151. § előírásai, továbbá a Korm. rendelet foglalja magában.

A Gyvt. 147. § (1) bekezdése akként rendelkezik, hogy *az intézményi térítési díj összege a szolgáltatási önköltség és a központi költségvetésről szóló törvény szerint biztosított állami támogatás különbözete.*

A *szolgáltatási önköltséget* az adott évre tervezett adatokra vetítve, a tárgyév április 1. napjáig kell a fenntartónak megállapítania, melyre alapozva kerülhet sor az intézményi térítési díjak összegének (esetünkben a Társulás székhely önkormányzata által) önkormányzati rendeletbe foglalására.

A *mini bölcsődék* intézményi térítési díja megállapítása a többcélú intézmény Tömörkényi tagintézménye 2019. január 01. napjával való belépése időpontjától lépett hatályba a tárgyban kiadott 14/2018. (XI. 29.) önkormányzati rendeletet, akként, hogy sem étkezelési, sem gondozási díj összege nem terheli a szülőt, mivel azt az önkormányzat átvállalja azt.

Az önköltség egyik fontos eleme a *nyersanyagköltség,*  amely a Gyvt. 151. § (3) bekezdése értelmében *az intézményi térítési díj alapja,* amelyet a Korm. rendelet 9. § (1) bekezdése értelmében a szolgáltatás nyújtásáról szóló számlában *az ÁFA összegével növelten* kell rögzíteni. Ezen túl *üzemeltetési költségek* (rezsi) is felmerül, melynek összege az önkormányzati rendeletben nem jelenik meg az intézményi térítési díjban, viszont a szolgáltató a megrendelő felé leszámlázza azt, az ÁFA összegével együtt.

A fenntartó a szülővel szemben *személyi térítési díjban*  érvényesítheti a fent írtakat a Gyvt. 151. § (4) bekezdésében szabályozott feltételek szerint.

A személyi térítési díj összegét

1. az intézményi térítési díj napi, 27 % ÁFA értékével növelt összegének, továbbá
2. az igénybe-vett étkezések számának és
3. a normatív kedvezményekre (ingyenesség, vagy 50 % kedvezmény)

figyelemmel kell megállapítania az intézmény vezetőjének. Abban az esetben, amennyiben a szülő az ingyenes és kedvezményezett kategóriába sorolt gyermekével, úgy az *intézményi térítési díj fizetése alól mentesített, tehát „mentes a személyi térítési díj megfizetése alól”* bejegyzéssel hozhat döntést, melynek az állami támogatás igénylésénél, továbbá a fenntartó által az intézmény adott évi költségvetése és annak támogatása megállapításakor lesz jelentősége.

A Gyvt. 147. § (2) bekezdése értelmében a *mini* *bölcsődei ellátás* esetében külön – külön kell megállapítani a gyermek *étkeztetésére* és *gondozására* vonatkozó *intézményi térítési díj havi összegét a fizetésre kötelezett* számára kibocsátott számlán*,* illetve az erről szóló önkormányzati rendeletben azzal az eltéréssel, hogy abban *egy-egy étkezésre leképezett nettó összeg szerepel napi bontásban.* Az intézményi térítési díj megállapítása alól nem jelent kivételt az ingyenesen, kedvezményesen biztosított ellátás, hiszen az étkeztetés költségét akkor is ki kell egyenlítenie a számla benyújtására jogosított számára, amennyiben a díj fizetésére a szülő nem kötelezett.

Jelenleg mind a helyi mini bölcsődében, az óvodában, mint a helyi általános iskolában a **KÉBSZ Kft** látja el a *gyermekétkeztetés közszolgáltatási feladatát,* amely a két intézménnyel külön – külön kötött szerződésen alapul, amely tartalmazza a szolgáltatást igénybe-vevő és a szolgáltatást nyújtó jogait és kötelezettségeit, melynek érvényre-juttatásáért az intézmények vezetőin túl, a fenntartó is kötelezettséget vállal. Az eddigi közszolgáltatási tevékenység nem adott okot arra, hogy szerződésbontással szolgáltató váltást kezdeményezzünk, hiszen a szerződött partnereken kívül a szolgáltatást igénybe-vevők sem éltek panasszal, a szakhatóságok pedig kifogással, ami a szolgáltató szabályszerű működését erősíti meg. A közszolgáltatást biztosító Kft 2021. évre vonatkozóan benyújtotta önköltségszámítását, amelyből levezett árajánlata díjtétel emelést eredményez, melyet a képviselő-testület külön előterjesztésben (a közétkeztetési térítési díjakról szóló) tárgyalt és hoz határozatot, amely a tárgyi önkormányzati rendeletben érvényesíthető.

Az Alsó- Tisza-menti Egyesített Óvoda helyébe 2018. szeptember 01. napjától belépett az *Alsó- Tisza-menti Többcélú Óvodák és Mini Bölcsőde székhelyeként Felgyő községben működő óvodai nevelés és az általános iskolai oktatás feladatellátása.* Ennek keretében *a Felgyő Községi Önkormányzat által üzemeltetett konyha látja el a gyermekétkeztetés feladatát,* melynek díjtételét a jelenleg hatályos összegben hagyta jóvá a Társulás Társulási Tanácsa Elnöke, az érintett Tagönkormányzat nevében eljárni jogosult előzetes egyetértő támogató javaslata alapján.

A *Tömörkényi Mini Bölcsőde tagintézményébe beíratott bölcsődés gyermekek étkeztetését a Tömörkény Községi Önkormányzat által működtetett konyha biztosítja.* A gyermekétkeztetés térítési díja egy adagra jutó összegét az érintett Tagönkormányzat előzetesen kialakított véleménye alapján, egyetértő támogatásával hagyja jóvá a Társulás Társulási Tanácsa.

Az intézményi térítési díj megállapításának a központi jogszabályi kötelezésen túl azért van jelentősége, mert mind a *gyermekétkeztetés,* mind az *üzemeltetés költségeire állami támogatás igénylésére, lehívására és célszerű felhasználására jogosított az érintett intézmény* Amennyiben nincs kellő fedezet az intézmény költségvetésében az óvodai nevelési és a bölcsődei ellátás feladata biztosítására, úgy a feladatot átruházó Tagönkormányzat adott évi költségvetése terhére nyújtott kiegészítő támogatása jelent garanciát a működőképesség fenntartására.

Jelenleg két intézményi struktúrában valósul meg a gyermekétkeztetés feladata. A Társulás fenntartásában lévő, 2018. szeptember 01. napjától működő *Alsó- Tisza-menti Többcélú Óvodák és Mini Bölcsőde* intézménye helyben egy szervezeti egységben nyújtja az óvodai nevelést és a bölcsődei ellátást, benne a gyermekétkeztetést, amely 2019. január 01. napjától harmadik helyszínnel, a Tömörkényi Mini Bölcsődei ellátással kibővült, tekintettel arra, hogy a *tagintézményen belül valósul meg a gyermekétkeztetés,* melyhez előírt feltételek adottak.

Az intézmény székhelye szerinti településen, Felgyő községben *óvodai nevelés feladata* keretében hajtja végre a gyermekétkeztetés feladatát az intézmény, melyhez szükséges feltételek maradéktalanul teljesülnek.

A másik struktúra, az állami fenntartásban lévő, Csanytelek községben közoktatási feladatot ellátó *Szent László Általános Iskolában* zajló gyermekétkeztetés.

Mindhárom intézményben közös, hogy a feladatellátás az intézményen belül történik, amely több szempontból is szerencsés az étkezést igénybe vevő gyermekek számára.

A mini bölcsődei ellátás igénybe-vételére jelentkező gyermekek életkora a fél-éves kortól 2,5 éves korig terjed, mivel 2,5 éves kortól a gyermek óvodai nevelésben résztvevőként jöhet számításba. Az életkornak megfelelő étrend kialakítása nagy jelentőséggel bír az egészséges életmód biztosítása miatt. A mini bölcsődei és óvodai étkezés számában eltér ugyan, de étrendjét tekintve sok az azonosság, melyet a csatolt *heti étlap* tanúsít, akárcsak a díjtételek, amely a nyersanyagköltségre épülnek. A nyersanyagnorma meghatározásánál a közétkeztetésre vonatkozó, a táplálkozás-egészségügyi előírásokról szóló 37/2014. (IV. 30.) EMMI rendelet, az elmúlt évben is módosult rendelkezéseire alapozva kért és kapott a fenntartó árajánlatot a szolgáltatást nyújtótól. A szolgáltató által az intézmény fenntartójának benyújtott árajánlatban szereplő összegeket a környező településeken alkalmazott intézményi térítési díjak összegével összevetve megállapíthatjuk, hogy az egy átlagos értéket képvisel és igazodik a központi közétkeztetésre vonatkozó irányelvekhez, ezért annak elfogadása megfelel mind a fenntartó és intézménye, mind a gyermekétkezést igénybe-vevő, mind a közszolgáltatást nyújtó érdekeinek. A *mini bölcsődében folytatott gyermekétkeztetésre*  bekért nyersanyagnorma *nettó árakat tartalmaz minden étkezésre vonatkoztatva,* tehát az ÁFA összege és a rezsi költsége a javasolt díjtételben nem szerepel, viszont annak összege a *vásárolt szolgáltatás számláján meg kell hogy jelenjen.*

A tárgyi előterjesztéshez csatolt árajánlat elfogadására irányuló javaslattal való ellátását kezdeményezem a település jegyzőjeként, egyben az Alsó- Tisza-menti Önkormányzati Társulás Feladatellátó jegyzőjeként a Gyvt. 151. § (1)-(3) bekezdésében foglaltak érvényesítésével.

Nem hagyható figyelmen kívül a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló *603/2020. (XII. 18.) Korm. rendelet tartalma, hiszen 2021. december 31. napjáig minden díjtétel emelésére tilalmat vezetett be*, amely Felgyő és Tömörkény község mini bölcsődei és óvodai gyermekétkeztetés idei évi díjtétele emelését kizárja.

Csanytelek községben működő mini bölcsőde és óvoda intézményében, valamint a helyi általános iskolában folyó gyermekétkeztetés díjtétele emelésére vonatkozóan a fent írt rendelet 1. § (3) bekezdése mentességet ad azáltal, miszerint nem kell alkalmazni a tiltó rendelkezést abban az esetben, ha a gyermekétkeztetésre megkötött szerződésben számszerűsített módon meghatározták a díjemelés mértékét. Erre alapozva terjesztettem be az Alsó- Tisza-menti Többcélú Óvodák és Mini Bölcsődék feladatellátása díjtételére tett szolgáltatói javaslatot, melynek a Társulás Társulási Tanácsa általi jóváhagyása teszi lehetővé a megszokott eljárásrendben való ülések lefolytatását, előzetes vélemények kialakítását, azok Képviselő-testület elé terjesztését, benne a jövő évre irányadó díjtételek emelését.

A tárgyi előterjesztéshez csatolt *önkormányzati rendelet-tervezet*  a jogalkotásról szóló 2011. évi CXXX. törvény (a továbbiakban: Jat.) 5. § (1) bekezdése értelmében készült, mint a Társulás Társulási Megállapodásában arra felhatalmazott képviselő-testület jogalkotása által, a Jat. 5. § (5) bekezdésében arra kötelezettként nyújtja be a három érintett önkormányzat (Tömörkény, Felgyő és Csanytelek községek) Képviselő-testületei helyett az érintett Polgármestereknek előzetes jóváhagyására.

Az önkormányzati rendelet területi és személyi hatálya a három érintett önkormányzat által a Társulás fenntartásába adott többcélú óvodák és mini bölcsődék, továbbá a helyi általános iskola (a továbbiakban együtt: oktatási-nevelési intézmények) által nyújtott *gyermekétkeztetést igénybe-vevő,* a Gyvt. 4. § (1) bekezdésében meghatározott személyekre terjed ki, továbbá akik a három érintett önkormányzat közigazgatási területén bejelentett lakóhellyel rendelkeznek.

A rendelet-tervezet *a személyes gondoskodást nyújtó ellátási formák* körében

1. a *mini* *bölcsődei napközbeni ellátás (gondozás) és gyermekétkezés,*
2. *óvodai és általános iskolai nevelés és gyermekétkeztetés, továbbá a szünidő alatti gyermekétkezés*

*feladatát* jelöli meg, rögzítve a személyes gondoskodást nyújtó gyermekjóléti intézmény feladatellátása fent már írt helyszíneit.

*Az intézményi térítési díj összege* a tárgyi önkormányzati rendelet 1. mellékletében kap helyet, melyre a gyermekétkeztetés szolgáltatását nyújtó adott árajánlatot, melyben a *nyersanyag költsége*, a *rezsiköltségek, ,* valamint e tételekre számított *általános forgalmi adó összege* külön – külön tételként látható. *Az intézményi térítési díj összegéből a díjfizetésre kötelezett jövedelmi viszonyaira alapozottan végzett számításból vezethető le a személyi térítési díj összege.*

A gyermekétkeztetést igénybe-vevő gyermek szülője, törvényes képviselője intézményi térítési díj fizetésére kötelezett -kivéve a menteskört-, akik díjfizetési kötelezettsége, a gyermekük által igénybe-vett *étkezések nyersanyag költségének általános forgalmi adóval növelt összege megtérítésére terjed ki.*

Az önkormányzati rendelet kihirdetése tervezetten 2021 november 26. napja, míg a hatályba léptetése időpontja 2022. január 01. napja, amely díjtétel emelésére tekintettel annak megismerésére kellő időt hagy az érintettek számára.

A tárgyi 14/2018. (XI. 29.) önkormányzati rendelet egységes szerkezetben hatályban marad, viszont az 1. melléklete helyébe a módosító rendelettel kiadott 1. melléklete lép 2022. január 01. napjától.

**Tisztelt Képviselő-testület!**

A tárgyi *önkormányzati rendelet-tervezet kiadása* a Jat.-ban foglaltakkal való összhang megtartása érdekében is elkerülhetetlen, mivel a Gyvt. 29. § (1) bekezdésében és az Alaptörvény 32. cikk (1) bekezdés a) pontjában foglaltan, arra felhatalmazott, tehát az adott jogszabály megalkotására –származékos jogalapon – köteles, amit tovább erősít a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontja szerinti *gyermekjóléti szolgáltatások és ellátások kötelező feladata* teljesítése kötelezésnek való megfelelés, valamint a Jat. 5. § (8) bekezdése szerinti eljárásrend.

Az önkormányzati *rendelet jelölése* a hatályos önkormányzati rendeletbe foglalt SZMSZ szerint történik, amely a Jat. és annak végrehajtására kiadott IRM rendeleten alapul, melynek lényege, hogy *önkormányzati rendeletet módosítani kizárólag önkormányzati rendelettel lehet,* tehát így az önkormányzati rendelet kiadására is a Képviselő-testület jogosult.

Az önkormányzat szervezeti és működési szabályzatáról szóló 14/2015. (XI. 27.) önkormányzati rendelet (a továbbiakban: SZMSZ) 19. § (1) bekezdés d) pontjában írt *önkormányzati rendelet alkotásának kezdeményezésére* jogosítottként eljárva, a tárgyban hatályos önkormányzati rendelet 1. mellékletében foglaltak tartalmát illetőena Jat. 22. § (2) bekezdésében írtak szerintelvégeztem a jogszabály tartalmának felülvizsgálatát, igazodva az önkormányzati rendeletek felülvizsgálata tárgyában a Képviselő-testület által határozatában előírtakhoz, továbbá az SZMSZ 19. § (8) bekezdésébe foglaltakhoz. Az önkormányzati rendelet felülvizsgálatába és az új, tárgyban kiadandó önkormányzati rendelet-tervezet véleményezésébe bevontam az *Ügyrendi Bizottságot* és a *Pénzügyi Ellenőrző, Foglalkoztatáspolitikai és Településfejlesztési Bizottságot*, a Csanyteleki Roma Nemzetiségi Önkormányzat Képviselő-testületet mint véleményező szervezeteket.

A Jat. 16. § - 19. §-a szerinti *jogszabály előkészítése* keretében a tárgyi előterjesztést, annak szerves részét képező *előzetes hatásvizsgálatot*, az önkormányzati rendelet-tervezet *indokolását* és a *jogszabály-tervezetet*, amelyet külön dokumentumként csatolok.

A lakosság előzetes tájékoztatására vonatkozó kötelezettségemnek (a helyben szokásos módon való közzététellel) is eleget tettem, az önkormányzati rendelet-tervezetet a hivatal hirdetőtábláján kifüggesztettem, de arra vonatkozóan a rendelkezésre álló idő alatt észrevétel nem érkezett.

Az önkormányzati rendeletben foglaltak végrehajtása a lakosság körében nem igényel felkészülést, hiszen az eddig alkalmazott díjtételek (Felgyő és Tömörkény községek nevelési intézményeiben) nem változnak, míg a Csanyteleki nevelési intézmény esetében bevezetett új díjtételek szinte a teljes igénybe-vevői körben mentes kategóriába esnek.

**Tisztelt Képviselő-testület!**

Indítványozom a tárgyban korábban az Alsó- Tisza-menti Önkormányzati Társulás Társulási Tanácsa felhatalmazása alapján kiadott *tárgyi előterjesztés, az ahhoz csatolt előzetes hatásvizsgálat, az önkormányzati rendelet-tervezet, annak* *indokolás*ában foglaltak, az *Ügyrendi Bizottság, a Pénzügyi Ellenőrző, Foglalkoztatáspolitikai és Településfejlesztési Bizottság*, továbbá a Csanyteleki Roma Nemzetiségi Önkormányzat Képviselő-testülete támogató véleményének figyelembevételét, az előterjesztés és a határozati javaslat *változtatás nélküli elfogadását.*

A fent írt központi jogszabályok (Alaptörvény, a Gyvt. a Jat.) betartása érdekében és a törvényességi felhívásban foglaltak részbeni elfogadását és a tárgyi önkormányzati rendeletet módosító önkormányzati rendelet megalkotása támogatását (a jogelvek betartása okán).

C s a n y t e l e k, 2021. december 16.

Tisztelettel:

……………………………………………

Kató Pálné

P. h. jegyző

**…/2021. (XII. .. .) Ökt határozat**

**Tárgy:**  *a személyes gondoskodást nyújtó gyermekjóléti ellátások formáiról, azok igénybevételééről és a gyermekétkeztetés intézményi térítési díjairól szóló 14/2018. (XI. 29.) önkormányzati rendeletet módosító önkormányzati rendelet alkotása jóváhagyása, a tárgyra vonatkozó törvényességi felhívás részbeni elfogadása*

**H a t á r o z a t i javaslat**

1.) **Csanytelek Község Önkormányzata Képviselő-testülete** az Alsó- Tisza-menti Önkormányzati Társulás Társulási Megállapodása V. fejezete 11/b) pontja szerint eljárva, figyelemmel a Társulás Társulási Tanácsa felhatalmazó rendelkezésére, az érintett Felgyő Községi Önkormányzat Képviselő-testülete, a Tömörkény Községi Önkormányzat Képviselő-testülete, az Ügyrendi Bizottság, a Pénzügyi Ellenőrző, Foglalkoztatáspolitikai és Településfejlesztési Bizottság, továbbá a Csanyteleki Roma Nemzetiségi Önkormányzat Képviselő-testülete, *előzetesen véleményezése során megfogalmazott javaslatára, a tárgyi előterjesztésben foglaltakat megtárgyalta azzal egyetért* és támogatja

* a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában írt *gyermekjóléti szolgáltatások, ellátások kötelező feladata* végrehajtása érdekében,
* a gyermekek védelméről és gyámügyi igazgatásról szóló 1997. évi XXXI. törvény 29. § (2)-(3) bekezdés szerinti felhatalmazás alapján, a Gyvt. 21. §- 21/C. § és a 146. – 151. § előírásainak betartásával,
* a jogalkotásról szóló 2011. évi CXXX. törvény 5. § (5) bekezdése szerinti eljárásrendben,
* a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet alapján,
* a táplálkozás-egészségügyi előírásokról szóló 37/2014. (IV. 30.) EMMI rendelet előírásainak figyelembevételével készített árajánlat szerinti,
* az önkormányzat szervezeti és működési szabályzatáról szóló 14/2015. (XI. 27.) önkormányzati rendelet 19. § (1) bekezdés d) pontjában biztosított jogalapon kezdeményezett,
* a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet 1. § (3) bekezdése,
* az Mötv. 134. § (1) bekezdése szerinti jogkörében eljáró törvényességi felügyeletet gyakorló szerv vezetője

a tárgyi *önkormányzati rendelet alkotását,* a csatolt *előzetes hatásvizsgálat, az általános és részletes indokolás és az eredeti rendeletet módosító önkormányzati rendelet kiadását lehetővé és kötelezővé teszi.*

Végrehajtás határideje: azonnal és folyamatos

Végrehajtásért felelős: Kató Pálné jegyző

Beszámolás határideje: a feladat végrehajtását követő soros ülésen

2.) A Képviselő-testület a Csongrád-Csanád Megyei Kormányhivatal Hatósági Főosztálya Törvényességi Felügyeleti Osztálya CS/B01/6305-2/2021. iktatószám alatt kiadott törvényességi felhívásában foglaltakat - melyben határidő tűzésével a tárgyi önkormányzati rendelet kiegészítésére szólította fel a Képviselő-testületet a testület által nem szabályozott kérdések jogszabályba való rendezése – a Gyvt. 29. § (2) bekezdés b) é d) pontja szerinti -

a) az ellátás igénybevételére irányuló kérelem benyújtásának módját és a kérelem elbírálásának szempontjaira,

b) az ellátás megszüntetése eseteire és módjára irányuló

jogalkotási kötelezettségét a tárgyi önkormányzati rendelet kiadásával *elfogadja,* viszont

c) a fizetendő térítési díjak mértékét, csökkentésének és elengedésének eseteit, módját

tartalmazó észrevételt *elutasítja, mivel a Gyvt. idézett rendelkezésének mindenben megfelel a tárgyi önkormányzati alap- rendelet és azt módosító önkormányzati rendelet, mert részletesen tartalmazza az intézményi térítési díj megállapítására vonatkozó rendelkezéseket.*

A Képviselő-testület eleget tett a tárgyi felhívásban foglaltaknak és a tárgyban általa kiadott 8/2021. (XI. 26.) önkormányzati rendeletet nem lépteti hatályba, helyette e tárgyban a Gyvt. idézett rendelkezésének megfelelő tartalommal adja ki önkormányzati rendeletét.

Határozatról értesítést kap:

* Csongrád-Csanád Megyei Kormányhivatal Hatósági Főosztálya Törvényességi Felügyeleti Osztálya Osztályvezetője (Szeged)
* Erhard Gyula Alsó- Tisza-menti Önkormányzati Társulás Társulási Tanácsa Elnöke, Csanytelek Község Önkormányzata Polgármestere
* Csanytelek Község Önkormányzata Képviselő-testülete Tagjai (Helyben)
* Kató Pálné Csanytelek Község Önkormányzata jegyzője, a Társulás feladatellátó jegyzője, a fent és lent írtak számára általa jegyzőkönyvi kivonat kiadásával
* Tóth Józsefné Adó- és Pénzügyi Iroda Vezetője
* Szabóné Pálinkás Györgyi az Alsó- Tisza-menti Többcélú Óvodák és Mini Bölcsődék intézményvezetője
* Szabó Ferenc a Csanyteleki Szent László Általános Iskola igazgatója
* Ambrus László KÉBSZ Kft ügyvezetője
* Irattár